Ge sekolo se etšwa, Jan o be a leba ga van Niekerk moo a bego a šoma diiri tše pedi, go tloga ka iri ya bohlano go fihla ka ya bošupa. Gape bašomi ba moo ba be ba sa tsebe gore "tšhaile" ke go reng. Jan o be a swanetše go tšhaiša le bona. Ge sothowana e thoma go tšeatšea, mong wa bona o be a letša molodi gomme ba kgobokane felo go tee. O be a beletša leswika, namune goba apola godimo gomme a botšiša gore selo seo ke eng. Ge ba ka se tseba, o be a re ba tšwele pele ka mošomo ka ge ba sa bona. Bjale ka gore ba be ba lemogile, ba ile ba kwana gore ge e le leswika ba no re namune. Van Niekerk le yena o ile a lemoga maanwana ao a bona, a thoma go ba phoša ka seo a se swerego. Ge ba ka se efoga, o be a re ba sa bona, ka gona ba tšwele pele ka mošomo.